ПРАВИЛО ЗА ИЗБАВЯНЕ ОТ ВСЕКИ ВРАГ И ПРОТИВНИК (ОТ БЕДИ И

ОПАСНОСТИ)

Наш единствен враг е дяволът. Но понякога зли хора стават оръдие на дявола и тогава те въстават срещу Божиите раби. На нас християните не ни се позволява да мразим враговете си, нито да им пакостим или мислим зло. Трябва да сме им простили в сърцето си, да не ги осъждаме, а ако те са непримирими и непреклонни във враждата си срещу нас, да се молим за тяхното вразумяване. Нека да се оставим в ръцете на Бога, Който знае как да ни защити от всяка беда и опастност, и да помним наставлението на св. Ап. Петър: „Не връщайте зло за зло, или хула за хула, а, напротив, благославяйте, като знаете, че към това сте призвани, за да наследите благословение." (1 Петър 3:9).

В името на Отца и Сина и Светия Дух, сега и винаги, и во веки веков. Амин. Царю небесни ... Свети Боже ... Отче наш ... (стр. 150)

Господи, колко се умножиха враговете ми! Мнозина въстават против мене; мнозина казват за душата ми: за него спасение няма в Бога. Но Ти, Господи, си щит пред мене, моя слава, и Ти въздигаш главата ми. С гласа си викам към Господа, и Той ме чува от светата Си планина. Лягам, спя и ставам, защото Господ ме закриля. Няма да се уплаша от десетки хиляди люде, които отвред са се опълчили против мене. Стани, Господи, спаси ме, Боже мой! Защото Ти удряш по лицето всички мои врагове и трошиш зъбите на нечестивите. От Господа е спасението. Върху Твоя народ е Твоето благословение.

Тропар, гл. 4

Многомилостиви Господи! Ти, Който си се молил за ония, които Те разпнаха и си заповядал на рабите Си да се молят за своите врагове, смирено Те молим: прости на тези, които ни мразят и наскърбяват; и обърни живота им от всяко зло и лукавство към братолюбие и добродетелен живот, тъй че в съгласие и единомислие да славим Тебе, Единия Човеколюбец.

Слава на Отца и Сина и Светия Дух...

Кондак, гл. 5

Господи, както Твоят първомъченик Стефан Ти се молеше за убиващите го, така и ние кланяйки се, Ти се молим да простиш на всички, които ни мразят и наскърбяват, и така нито един от тях да не погине заради нас, а всички да се спасим по Твоята благодат, Боже всещедри.

И сега и винаги, и во веки веков. Амин.

Благословена Богородице, Майко на светлината, моли се на Христа Бога да възсияе светло утро и велика милост за нашите души.

Молитва за помирение на враждуващи

Господи Иисусе Христе, Боже на любовта и всеопрощението, Който дойде на земята да възцариш блага воля и мир между хората! Ти си ни заповядал да прощаваме седемдесет пъти по седем на ближните си, които са ни оскърбили, а ето аз съм безсилен да простя и един път на враждуващия срещу мене брат. Усили волята и облагороди сърцето ми, за да изпълня смирено Твоята заповед и се покажа християнин не само на думи, а и на дело. Просвети моя взор, за да видя гредата в собственото си око, а след това сламката в окото на ближния. Ти, Който прости на Петър, който три пъти се отрече от Тебе и беше готов да простиш дори на Иуда, който Те предаде, ако се беше покаял, подай ми дара на опрощението и на мене, който всеки ден и час Те предавам и се отричам от Тебе, извършвайки безброй грехове и беззакония.

Премилостиви, но и всеправедни Господи! Ти си предупредил нас, Твоите раби, повярвали в Тебе, че ако простим на човеците съгрешенията им, и Твоят небесен Отец ще ни прости, но ако не сторим това, ще бъдем осъдени и ще погинем. Не искам да бъда осъден, нито да погина, Господи, мой Господи, затова смекчи окаменялото ми от омраза сърце и обуй нозете ми в готовност да благовестя мира на всеопрощението, за да простиш всичките ми грехове на Твоя Страшен Съд. Вразуми и падналия в същата пропаст на враждата, в която съм паднал и аз, и още в по-дълбока дори, мой брат, за да ми прости, както и аз му прощавам, и така помирени и взаимно опростени да Ти въздадем двойна похвала: слава на Тебе, Благодетелю и Помирителю наш сега и винаги, и във вечни векове. Амин.

+ + +

Достойно е, наистина, да Те облажаваме, Богородице, винаги блажена и пренепорочна и Майка на нашия Бог. По-почитана от херувимите и несравнено по-славна от серафимите, нетленно родила Бог-Слово, същинска Богородица, Те величаем.

По молитвите на светите наши отци, Господи Иисусе Христе, Боже наш, помилуй нас. Амин.

След това можеш да си прочетеш: Лука 7:36-50; 23:32-48 и житието на преп. Серафим Саровски (2/15.1.), преп. Козма Зографски (f1732) (5/22.Х.).